Phelippe, duc de Bourgoingne, conte de Flandres, d’Artois et de Bourgoingne, palatin, seigneur de Salins et de Malines. Savoir faisons à tous présens et avenir, Nous avoir receu l’umble supplication de noz poures hommes et subgez les manans et habitans de nostre ville de Varroix lez nostre ville de Bremur, en nostre chastellenie d’Aisey, contenant que, en toute la dicte ville, ilz ne sont que trois poures feux, lesquelz sont noz mainmortables et noz hommes et subgez de mainmorte. Et combien que nous soit d’aucun prouffit et ne nous en soit escheue aucune succession de mémoire de homme vivant. Les habitans du cintre et circuité dudit Bremur communement, sont leurs parens et sont afranchis de la dicte mainmorte, emportent leurs successions et eschoites quant le cas y eschiet. Toutesvoyes le bien, honneur et advancement desdiz poures habitans de Varroix se retardent en maintes manières, et mesmement ne treuvent aucuns que se y vuillent marier ne demourer, ne qui vuillent prandre par mariaige les valez et filles d’icelle ville, à l’occasion de la dicte mainmorte. Et pour ce sera la dicte ville où il y a si peu de feux dedans brief temps en totale ruyne et désolacion et demourra du tout inhabitée, se, de nostre grâce, ilz ne sont par nous afranchiz, si comme ilz dient. Done eulx désirans ce que toute humaine créature peut et doit désirer et appetir, c’est assavoir franchise et liberté: nous ont très humblement supplié. Pourquoy nous, ces chouses considérées, et affin que nostre dicte ville de Varroix se puisse relever et repeupler, dont noz tailles et courvées que prenons sur eulx, pourroient estre par le temps avenir de grigneur prouffit, la dicte ville et territoire de Varroix et les diz supplians et leurs hoirs et successeurs, manans et habitans en icelle ville de Varroix. Par l’advis et délibération de noz amez et féaulx les gens de noz Comptes à Dijon, et d’autres de nostre conseil, avons pour nous et noz successeurs, afranchiz et afranchissons à tousjours, de nostre certaine science et grâce especial, par ces présentes, de la mainmorte que avons sur eulx et dont ilz sont envers nous tenuz et affectez. Et en icelle mainmorte du tout effaçant, abolissant et mectant au néant, les avons ramenez et ramenons à franchise et liberté. Et voulons que doires en avant ilz soient tenuz et reputez pour franches personnes et quictes et immunies de la dite mainmorte, tant qu’ilz demourront au lieu. Et se aucuns aloient autre part demourer et tenir feu et lieu, ilz seront et retourneront de la dicte condition de mainmorte, comme ilz estoient par avant l’octroy et concession de cestes. Pour et à cause duquel nostre présent affranchissement, lesdiz supplians et leurs diz hoirs et successeurs, oultre et pardessus les tailles, courvées et autres charges anciennes qu’ilz doivent de présent, seront tenuz de païer, en lieu de la dicte mainmorte, à nostre recepte de nostre dicte chastellenie d’Aisey, pour en estre faict recepte et dépense au prouffit de nous et de nos diz successeurs, d’une livre de cire seulement pour chacun feu doires en avant chacun an, au terme de la Saint Martin d’iver, dont la femme vefve ne sera comptée que pour demy feu et commencera le premier terme et paiement de la dicte demie livre de cire pour feu, laquelle peut valoir par communes années environ deux solz tournois, à la feste de la dicte Saint Martin d’iver prouchain venant. Si donnons en mandement à noz diz gens de noz Comptes à Dijon, à nostre bailli de la Montagne, à nostre chastellain d’Aisey et à tous noz autres justiciers et officiers, présens et avenir, ou à leurs lieuxtenans et à chascun d’eulx, si comme à lui appartiendra, que de nostre présente grâce et affranchissement de la dicte mainmorte, facent, seuffrent et laissent lesdiz supplians et leurs diz hoirs et successeurs, selon et par la manière que dit est, joyr et user, plainement, paisiblement et perpétuellement, sens leur faire, ne souffrir estre fait, oires ne pour le temps avenir, ne aucuns d’eulx quelconque molestacion, destourbier ou empeschement au contraire. Et affin que ce soit ferme chouse et estable à tousjours, nous avons fait mectre nostre scel à ces présentes, saulx, en autres chouses, nostre droit et l’autruy en toutes. Donné en nostre ville de Dijon, ou mois de juillet l’an de grâce mil quatre cens vint et deux. Ainsi signé: Par monseigneur le Duc, à votre relacion. T. BOUESSEAU.